CELEX: C2004/300/65
Language: el
Date: 2004-12-04 00:00:00
Title: Υπόθεση C-433/04: Προσφυγή της Επιτροπής των Ευρωπαϊκών Κοινοτήτων κατά της Γαλλικής Δημοκρατίας, που ασκήθηκε στις 8 Οκτωβρίου 2004

4.12.2004   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 300/34
            
         Προσφυγή της Επιτροπής των Ευρωπαϊκών Κοινοτήτων κατά της Γαλλικής Δημοκρατίας, που ασκήθηκε στις 8 Οκτωβρίου 2004
   (Υπόθεση C-433/04)
   (2004/C 300/65)
   Η Επιτροπή των Ευρωπαϊκών Κοινοτήτων, εκπροσωπούμενη από τον Δ. Τριανταφύλλου, με τόπο επιδόσεων στο Λουξεμβούργο, άσκησε στις 8 Οκτωβρίου 2004 προσφυγή ενώπιον του Δικαστηρίου των Ευρωπαϊκών Κοινοτήτων κατά του Βασιλείου του Βελγίου.
   Η Επιτροπή των Ευρωπαϊκών Κοινοτήτων ζητεί από το Δικαστήριο:
   
               —
            
            
               Να αναγνωριστεί ότι το Βασίλειο του Βελγίου, υποχρεώνοντας τους εργοδότες και τους εργολήπτες που καλούν αλλοδαπούς αντισυμβαλλόμενους, μη εγγεγραμμένους στα μητρώα του Βελγίου, να παρακρατούν 15 % του οφειλόμενου ποσού για πραγματοποιηθείσες εργασίες, και επιβάλλοντας στους ίδιους αντιπροσωπευόμενους και επιχειρηματίες ευθύνη εις ολόκληρο για τα φορολογικά χρέη των αντισυμβαλλομένων τους, μη εγγεγραμμένων στα μητρώα του Βελγίου, παρέβη τις υποχρεώσεις που υπέχει από τα άρθρα 49 και 50 της Συνθήκης για την ίδρυση της Ευρωπαϊκής Κοινότητας.
            
         
               —
            
            
               Να καταδικάσει το Βασίλειο του Βελγίου στα δικαστικά έξοδα.
            
         Ισχυρισμοί και κύρια επιχειρήματα:
   Η εθνική ρύθμιση στον τομέα των κατασκευών που επιβάλλει στους εργοδότες και στους εργολήπτες να παρακρατούν από κάθε πληρωμή που πραγματοποιούν προς τους αντισυμβαλλομένους τους, που δεν είναι εγγεγραμμένοι στα μητρώα του Βελγίου, το 15 % επί του ποσού του τιμολογίου και να το καταβάλλουν στις Βελγικές αρχές, επί ποινή προστίμου, με σκοπό να εξασφαλισθεί η καταβολή ή η ανάκτηση των φορολογικών χρεών που ενδεχομένως υφίστανται από τους αντισυμβαλλόμενους αυτούς, συνιστά περιορισμό στην ελεύθερη παροχή υπηρεσιών προβλεπόμενο από τα άρθρα 49 και 50 ΕΚ. Επίσης, συνιστά παράβαση των άρθρων 49 και 50 ΕΚ η εις ολόκληρο ευθύνη των εργοδοτών και των εργοληπτών για τα χρέη από φόρους των μη εγγεγραμμένων αντισυμβαλλομένων τους, που ανέρχεται έως το 35 % της συνολικής αξίας των εργασιών, μη συμπεριλαμβανομένου του ΦΠΑ.
   Οι ρυθμίσεις αυτές είναι δυνατό να αποθαρρύνουν τους εργολήπτες και τους εργοδότες να συμβληθούν με αλλοδαπούς αντισυμβαλλόμενους, μη εγγεγραμμένους στα μητρώα του Βελγίου. Έτσι, η αυτόματη εις ολόκληρο ευθύνη των εργοδοτών και των εργοληπτών για τα φορολογικά χρέη των αντισυμβαλλομένων τους δεν σέβεται την αρχή της αναλογικότητας και προσβάλλει αδικαιολόγητα το δικαίωμα της ιδιοκτησίας και τα δικαιώματα άμυνας των εργοδοτών και των εργοληπτών αυτών. Συγκεκριμένα, η εις ολόκληρο ευθύνη του εργοδότη και του εργολήπτη εφαρμόζεται αυτομάτως, χωρίς να υποχρεούται η διοίκηση να αποδείξει την ύπαρξη σφάλματος ή συνενοχής του εργοδότη ή του εργολήπτη. Επίσης, μπορεί να επεκτείνεται σε φορολογικά χρέη από εργασίες που πραγματοποίησε ο αντισυμβαλλόμενος για άλλα πρόσωπα. Η μη τήρηση της υποχρέωσης παρακράτησης τιμωρείται με πρόστιμο που ανέρχεται στο διπλάσιο του ποσού παρακράτησης.
   Οι ρυθμίσεις αυτές αποτελούν επίσης πραγματικό εμπόδιο για τους μη εγγεγραμμένους αντισυμβαλλόμενους που θέλουν να προσφέρουν τις υπηρεσίες τους στο Βέλγιο. πρέπει, συγκεκριμένα, να δεχθούν τη μείωση της τιμής του τιμολογίου κατά 15 %, ακόμη και αν δεν έχουν κανένα χρέος από φόρους με το οποίο θα μπορούσε να συμψηφιστεί η παρακράτηση αυτή, ενώ δεν μπορούν να ανακτήσουν το ποσό αυτό παρά μόνο μετά την πάροδο ορισμένου χρόνου, υποβάλλοντας αίτηση επιστροφής.
   Τα μέτρα αυτά δεν μπορούν να θεωρηθούν ως αντικειμενικά δικαιολογημένα. Πρώτον, στις περισσότερες περιπτώσεις, ο πάροχος υπηρεσιών που είναι εγκατεστημένος σε άλλο κράτος μέλος δεν υπόκειται σε φορολόγηση με τις ρυθμίσεις αυτές. Ακόμη, σε ειδικές περιπτώσεις στις οποίες οφειλές από φόρους θα έπρεπε να πληρωθούν ή να εισπραχθούν στο Βέλγιο, ο μηχανισμός που δημιούργησαν οι διατάξεις αυτές, πρέπει να θεωρηθεί, εξαιτίας του γενικού χαρακτήρα του, ως δυσανάλογος.
   Τέλος, η δυνατότητα εγγραφής δεν δικαιολογεί τις υποχρεώσεις παρακρατήσεως και της εις ολόκληρον ευθύνης. Πράγματι, το διάβημα που απαιτεί η διαδικασία εγγραφής, για την οποία είναι αναγκαία πολλά περισσότερα από μια απλή κοινοποίηση πληροφοριών στις Βελγικές αρχές, έχει ως συνέπεια η εγγραφή αυτή να μην αποτελεί βάσιμη εναλλακτική λύση για τις επιχειρήσεις που δεν έχουν την έδρα τους στο Βέλγιο και οι οποίες επιθυμούν να ασκήσουν την ελευθερία τους να παρέχουν ευκαιριακά τις υπηρεσίες τους στο Βέλγιο. Η απαίτηση εγγραφής στερεί κάθε αποτελεσματικότητα από τις διατάξεις της Συνθήκης που προορίζονται για την εξασφάλιση της ελεύθερης παροχής υπηρεσιών.